Gréci v Uhorsku

Gréci v Uhorsku je termín zaužívaný pre označenie etnického gréckeho (často aj arumunského) obyvateľstva na území bývalého Uhorska. Gréci sa tu usadzovali približne od 17. stor. a išlo prevažne o obchodníkov a podnikateľov. V 19. stor tu žilo okolo 20 000 Grékov.

Dejiny

Po dobytí Byzantskej ríše osmanskými Turkami v roku 1453 sa mnoho etnických Grékov začalo sťahovať do zahraničia, hlavne do Talianska a Francúzska. Približne v 16. stor. sa malé skupiny Grékov usadzujú aj v strednej Európe. Malé grécke komunity však existovali v Uhorsku už predtým, napr. niektorí Valasi (Arumuni) na severnom Slovensku, ktorí pochádzali z južného Balkánu boli bilingválni, hovorili arumunsky a grécky, existovalo tu pravdepodobne aj malé čisto grécke obyvateľstvo. 

Väčšia vlna Grékov prišla do Habsburskej monarchie v roku 1718, no najväčší počet Grékov sa tu usadil v rokoch 1760 – 1770. Išlo často o celé rodiny, ktoré emigrovali ani nie tak kvôli národnému útlaku zo strany Turkov, ako kvôli obchodníckym aktivitám. Gréci totiž, spoločne s Arménmi a Židmi patrili k najsilnejšej obchodníckej vrstve v Osmanskej ríši. Miestne obyvateľstvo často používalo termín Gréci aj pre negrécky hovoriace ortodoxné obyvateľstvo Balkánu, ktoré žilo v monarchii, nakoľko ich dorozumievacím jazykom bola gréčtina, ktorá bola jazykom obchodu a kultúry v Osmanskej ríši. Medzi Grékov sa považovali hlavne Grécki Arumuni (Valasi), románsky hovoriace obyvateľstvo z dnešného Grécka, Albánska a Severného Macedónska. Najväčšiu časť Grékov v Uhorsku však tvorili etnickí grécko hovoriaci Gréci.
Gréci sa usadili predovšetkým na území dnešného Maďarska. Všade kde sa usadili si vytvorili pomerne izolované spolky, ktoré grécky nazývali κοινότητες-kinótites, alebo κομπανίες-kobanies. Tieto spolky združovali gréckych podnikateľov, preberali spoločné obchodné aktivity, ale aj zabezpečovali grécku ortodoxnú kresťanskú výchovu. V mestách s gréckou menšinou často vznikali grécke kostoly a školy. Najväčší spolok bol v maďarskom meste Kecskemét, početné grécke komunity boli v mestách Pešť, Eger, Miškovec, Tokaj, Gyöngyös, Oradea, Temešvár a Báč. Malý počet Grékov sa usadil aj na dnešnom južnom Slovensku, hlavne na vidieku, kde Gréci pracovali ako remeselníci a išlo o jednoduchšie obyvateľstvo.

Pôvod
Gréci, ktorí sa usadili na území Uhorska pochádzali predovšetkým z dnešného severného Grécka a južného Albánska (Severný Epirus), ale aj z dnešného Bulharska a Severného Macedónska. Pochádzali hlavne z krajov Macedónia, Epirus a Trácia. Prišli zo známych obchodníckych miest ako Solún (Grécko), Arjyrokastro (dnes Gjirokastër v Albánsku), Moschopoli (dnes Voskopojë v Albánsku), Monastiri (dnes Bitola, Severné Macedónsko), Kozani (Grécko), Servia (Grécko), Doirani (Grécko), Vogatsiko (Grécko), Meleniko (dnes Melnik, Bulharsko), Selitsa (dnes Eratyra, Grécko), Belles (Grécko), Klisura (Grécko), Nausa (Grécko) a iné.

Z miest Monastiri a Klisura (nazývaná tiež Vlachoklisura) pochádzali Arumuni, z miest Moschopoli a Nausa prišli spoločne Gréci aj Arumuni. Z miest Doirani a Belles prišli tzv. Grécki Slovania, považujúci sa za Grékov. Z ostatných spomínaných miest pochádzali hlavne grécko hovoriaci prisťahovalci. Všetci používali medzi sebou gréčtinu ako jazyk obchodu.

Obchod
Gréci sa rozdeľovali do dvoch skupín. Jedny sa usadili trvalo na jedno miesto, často mesto a rozvíjali tu svoje podnikateľské aktivity. Obchodovali vo veľkom a tovar často dovážali z Osmanskej ríše, išlo napr. o tabak. Títo obchodníci však často obchodovali s rozličným druhom tovaru. Tento typ obchodníkov boli veľkopodnikatelia. Menší obchodníci chodili po celej krajine a nemali stále sídlo. Putovali a predávali svoj tovar. Najznámejší podnikateľ bol Simon Sinas a Georgios Sinas, pôvodom z Moschopoli, ktorý patril k významnej obchodníckej rodine a zaslúžil sa o otvorenie Maďarskej akadémie. Iní známi veľkopodnikatelia boli napr. Armenulis, Takatsis, Nakos.

Zánik
Grécke komunity sa začiatkom 20. storočia postupne rozkladali, hlavne po páde Rakúsko-Uhorska. Časť Grékov sa asimilovala s pôvodným obyvateľstvom (aj na Slovensku), malá časť existuje v Maďarsku dodnes a tvoria tu grécku menšinu spoločne s etnickými Grékmi, ktorí sem boli po Druhej sv. vojne vyhnaní z Grécka. Dnes žije v Maďarsku asi 3000 Grékov, pričom väčšina z nich sú potomkovia prisťahovalcov po 2. svetovej vojne, kedy bola v Grécku občianska vojna.

Zdroje

Chatziozis, Ch., Emborikies kai anexartiti Ellada. Ermineies ke provlimata, 1983.
Stojanovich, T., "The Conquering Balkan Orthodox Merchant", Journal of Economic History, 20 (1960).

Gréci
Uhorsko